पाएं अपने शहर की ताज़ा ख़बरें और फ्री ई-पेपरडाउनलोड करें
(मधेपुरा से मनीष वत्स) कोसी और सीमांचल के कोरोना के गंभीर मरीजों के इलाज के लिए मधेपुर के जननायक कर्पूरी ठाकुर मेडिकल कॉलेज अस्पताल (JNKTMCH) को शुक्रवार को ही 500 बेड का कोविड डिडिकेटेड अस्पताल घोषित किया गया, इसके अगले ही दिन JNKTMCH में दोपहर में नो ऑक्सीजन बेड का नोटिस चिपका दिया गया। मेडिकल कॉलेज के अधीक्षक ने हाथ खड़े करते हुए बोल दिया कि हमें ऑक्सीजन मिलने पर ही मरीजों को पूरी सेवा दे पाएंगे। अधीक्षक डॉ. राकेश कुमार के अनुसार, अभी यहां 102 बेड है। इसके लिए औसतन 180 सिलेंडर ऑक्सीजन की जरूरत है। इतना ऑक्सीजन भी सहजता से उपलब्ध नहीं हो पा रहा है। अगर 500 बेड का अस्पताल चलाना है तो इसके लिए पर्याप्त ऑक्सीजन की व्यवस्था करनी होगी। इसके लिए प्रतिदिन कितना सिलेंडर ऑक्सीजन की जरूरत होगी, इसका डेटा तैयार किया जा रहा है। सरकार और जिला प्रशासन को इससे अवगत करा देंगे।
एक घंटे के लिए समाप्त हो गई थी ऑक्सीजन, एक की मौत
JNKTMCH में शनिवार की दोपहर को एक घंटे के लिए यहां ऑक्सीजन समाप्त हो गया था। इस दौरान एक मरीज की मौत होने की बात कही जा रही है। हालांकि, मेडिकल कॉलेज प्रशासन अभी इसकी पुष्टि नहीं कर रहा है। मालूम हो कि पिछले 24 घंटे में मेडिकल कॉलेज में कोरोना के 8 मरीजों की मौत हो गई।
40 सिलेंडर हुआ है उपलब्ध
अधीक्षक डॉ. राकेश कुमार ने बताया कि आज दोपहर बाद 40 सिलेंडर की आपूर्ति हुई है। इससे अभी काम चलाया जा रहा है। JNKTMCH में एक सप्ताह पूर्व शुरू किए गए ऑक्सीजन प्लांट की क्षमता मात्र 10 ऑक्सीजन सिलेंडर की है, जिससे आपात स्थिति से निबटा जा रहा है। फिलहाल मुजफ्फरपुर और भागलपुर से औसतन 60 से 80 सिलिंडर की आपूर्ति होती है। JNKTMCH में यदि ऑक्सीजन की पर्याप्त व्यवस्था नहीं हो पाई तो स्वास्थ्य सुविधाओं के मामले में पिछड़े कोसी और सीमांचल के लिए वरदान काहे जाने वाले JNKTMCH में लाशों के ढेर लगने लगेंगे।
40 मरीज अभी हैं भर्ती
अस्पताल अधीक्षक डॉ. राकेश कुमार ने बताया कि अभी 40 मरीज भर्ती हैं, जो ऑक्सीजन पर हैं। इसके लिए यहां 180 सिलेंडर चाहिए। लेकिन यहां उतना नहीं मिल पा रहा है। आज भी मात्र 50 ऑक्सीजन सिलेंडर आ पाया है और एक गाड़ी आ रही है जो मुजफ्फरपुर से निकल चुकी है। कहा अगर ऑक्सीजन ससमय उपलब्ध नही हो पाएगा तो समस्या गम्भीर हो जाएगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn